b'\n_START_ARTICLE_\nEesti NSV taluseadus\n_START_PARAGRAPH_\nEesti NSV taluseadus oli Eesti NSV \xc3\x9clemn\xc3\xb5ukogus 6. detsembril 1989 vastu v\xc3\xb5etud seadus, mis j\xc3\xb5ustus 25. detsembril 1989 ning kaotas l\xc3\xb5plikult kehtivuse 17. juunil 2013. Seadus kehtestas juriidilise aluse talude loomiseks Eesti taasiseseisvumise aegse maareformi k\xc3\xa4igus, m\xc3\xa4\xc3\xa4ratledes muuhulgas talu, talupere ja taluperemehe m\xc3\xb5isted ning talude liigid (p\xc3\xb5listalu ja renditalu)._NEWLINE_Taluseadus soodustas talude rajamist ja taastamist. Teiste s\xc3\xa4tete seas kinnitas seadus n\xc3\xa4iteks, et taluperemeest ei kutsuta s\xc3\xb5jav\xc3\xa4e kordus\xc3\xb5ppustele, taluperemehel on \xc3\xb5igus kasutada kohalikke maavarasid (liiv, kruus, savi, paas, turvas jms) talu vajadusteks ning talu loomisest viie aasta jooksul on talu maksude maksmisest vabastatud. Reglementeeriti ka kolhooside ja sovhooside varast osakute eraldamine ning talude v\xc3\xa4ljaehitamine riiklike vahendite arvel._NEWLINE_Seaduse sissejuhatus k\xc3\xb5las j\xc3\xa4rgmiselt: "Vabariigi t\xc3\xa4ielikule isemajandamisele \xc3\xbclemineku \xc3\xbcheks teeks p\xc3\xb5llumajanduses on suurtootmise vormide k\xc3\xb5rval v\xc3\xb5rdsetel alustel ajalooliselt meie rahvuskultuuri ja tootmiskogemusi kandvate ning majanduslikku initsiatiivi ja iseseisvust v\xc3\xb5imaldavate talude taastamine ja uute loomine. Majandusliku konkurentsi tingimustes v\xc3\xb5imaldab see leida sobivamaid tootmisvorme p\xc3\xb5llumajanduses. K\xc3\xa4esolev seadus annab maaharijale v\xc3\xb5imaluse ise valida, millistes majandussuhetes ta soovib osaleda, loob eeldused ja v\xc3\xb5imalused talude moodustamiseks, garanteerib nende \xc3\xb5igusliku ja majandusliku iseseisvuse, vara kaitse, kindlustab taluperele sotsiaalse \xc3\xb5igluse ja v\xc3\xb5rdsuse elanikkonna teiste gruppidega."_NEWLINE_\xc3\x9cks seaduseeln\xc3\xb5u autoreist oli Heldur Peterson.'